KOMISIJOS SPRENDIMAS
2005 m. vasario 10 d.
leidžiantis tam tikroms valstybėms narėms naudoti kitų nei statistikos tyrimų šaltinių informaciją 2005 m. žemės ūkio valdų struktūros tyrimui
(pranešta dokumentu Nr. K(2005) 284)
(Tik tekstai danų, vokiečių, estų, anglų, suomių, prancūzų, olandų, slovėnų ir švedų kalbomis yra autentiški)
(2005/124/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1988 m. vasario 29 d. Tarybos reglamentą (EEB) Nr. 571/88 dėl Bendrijos žemės ūkio valdų struktūros tyrimų organizavimo (1), ypač į jo 8 straipsnio 2 dalį,
kadangi:
(1)
Nustatant tirtinus rodiklius, reikėtų įdėti pastangų tam, kad būtų kiek galima labiau apribotas tyrime dalyvaujančių respondentų krūvis. Pagal Reglamento (EEB) Nr. 571/88 8 straipsnio 2 dalį tam tikros valstybės narės paprašė leidimo 2005 m. žemės ūkio valdų struktūros tyrime dėl tam tikrų rodiklių naudoti jau turimus kitus nei statistinių tyrimų šaltinius.
(2)
Ūkio struktūros tyrimų rezultatai yra itin svarbūs bendrajai žemės ūkio politikai. Reikia išlaikyti aukštos kokybės informaciją, todėl kitus ne tyrimų šaltinių duomenis galima leisti naudoti tik tuomet, jeigu šie duomenys yra tiek pat patikimi, kiek ir statistinių tyrimų duomenys.
(3)
Valstybės narės, paprašiusios leidimo naudoti kitus nei statistinių tyrimų šaltinių duomenis, pateikė Komisijai techninius dokumentus, pagrindžiančius šiuos šaltinius ir įrodančius jų tikslumą. Ištyrus šiuos techninius dokumentus, nustatyta, kad reikėtų suteikti valstybių narių prašomus leidimus.
(4)
Šiame sprendime nustatytos priemonės atitinka Žemės ūkio statistikos nuolatinio komiteto, įsteigto Sprendimu 72/279/EEB (2), nuomonę,
PRIĖMĖ ŠĮ SPRENDIMĄ:
1 straipsnis
1. Priede išvardytoms valstybėms narėms yra leidžiama 2005 m. ūkio struktūros tyrime dėl tam tikrų rodiklių naudoti jau turimą kitų nei statistinių tyrimų šaltinių informaciją.
Tokie šaltiniai yra išdėstomi priede.
2. Atitinkamos valstybės narės imasi reikalingų priemonių siekdamos užtikrinti, kad ši informacija būtų ne prastesnės kokybės, kaip statistinių tyrimų metu gauta informacija. Jos pateikia ataskaitą, kurioje įvertinama šių informacijos šaltinių kokybė.
2 straipsnis
Šis sprendimas skiriamas Belgijos Karalystei, Danijos Karalystei, Vokietijos Federacinei Respublikai, Estijos Respublikai, Nyderlandų karalystei, Austrijos Respublikai, Slovėnijos Respublikai, Suomijos Respublikai, Švedijos Respublikai ir Jungtinei Didžiosios Britanijos ir Šiaurės Airijos Karalystei.
Priimta Briuselyje, 2005 m. vasario 10 d.